पाएं अपने शहर की ताज़ा ख़बरें और फ्री ई-पेपरडाउनलोड करें
छत्तीसगढ़ के कोरबा में रविवार सुबह आकाशीय बिजली गिरने से दो लोगों की मौत हो गई। दोनों ग्रामीण खेत में काम करने के लिए गए थे। इसी दौरान तेज आंधी शुरू हो गई। बचने के लिए दोनों पेड़ के नीचे खड़े हो गए थे। सूचना मिलने पर पहुंची पुलिस ने शवों को पोस्टमार्टम के लिए भिजवा दिया है। मामला श्यांग थाना क्षेत्र का है।
जानकारी के मुताबिक, जिले के सुदूर वनांचल ग्राम चिर्रा में रविवार सुबह स्थानीय दो युवक कन्हैया राठिया (30) और टीका राम अगरिया (31) काम करने के लिए खेत में गए थे। इसी दौरान सुबह करीब 10.30 बजे अचानक मौसम बदलने लगा और हल्की बारिश शुरू हो गई। इससे बचने के लिए दोनों पेड़ के नीचे जाकर खड़े हो गए।
ग्रामीणों ने परिजनों को दी घटना की जानकारी
तेज आंधी के साथ बिजली चमकना शुरू हो गई। इसी दौरान आकाशीय बिजली पेड़ पर गिरी और दोनों उसकी चपेट में आ गए। इसके चलते मौके पर ही उनकी मौत हो गई। थोड़ी देर बाद जब मौसम शांत हुआ तो अन्य ग्रामीणों को घटना का पता चला। इसके बाद उन्होंने परिजनों और पुलिस को सूचना दी। फिलहाल पुलिस कार्रवाई कर रही है।
मौसम विभाग ने जताई है गरज चमक के साथ बारिश की संभावना
प्रदेश में गर्मी के बावजूद कई दिनों से मौसम में परिवर्तन बना हुआ है। प्रदेश के अलग-अलग स्थानों पर आंधी, बारिश जारी है। इसके कारण तापमान में भी अंतर देखा जा रहा है। मौसम विज्ञानियों ने अगले एक-दो दिनों तक प्रदेश में मौसम सामान्य रहने के संकेत दिए हैं। वहीं रविवार को कई जगहों पर गरज-चमक के साथ वर्षा की चेतावनी दी है।
भास्कर नॉलेज:3 लाख किमी प्रति घंटा की रफ्तार से धरती पर गिरती है बिजली; इससे बचने के 6 तरीके
बिजली गिरने पर क्या करें
क्यों गिरती है बिजली?
आकाशीय बिजली इलेक्ट्रिकल डिस्चार्ज है। ऐसा तब होता है, जब बादल में मौजूद हल्के कण ऊपर चले जाते हैं और पॉजिटिव चार्ज हो जाते हैं। भारी कण नीचे जमा होते हैं और निगेटिव चार्ज हो जाते हैं। जब पॉजिटिव और निगेटिव चार्ज अधिक हो जाता है तब उस क्षेत्र में इलेक्ट्रिक डिस्चार्ज होता है। अधिकतर बिजली बादल में बनती है और वहीं खत्म हो जाती है, लेकिन कई बार यह धरती पर भी गिरती है। आकाशीय बिजली में लाखों-अरबों वोल्ट की ऊर्जा होती है। बिजली में अत्यधिक गर्मी के चलते तेज गरज होती है। बिजली आसमान से धरती पर 3 लाख किलोमीटर प्रतिघंटा की रफ्तार से गिरती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn